गीत   सुरपुरी की सुमन वाटिका से चली चन्द पुरबाईयों को समेटे हुये लालिमायें उषा के चिबुक से उठा सांझ की ओढ़नी में लपेटे हुय्र दूधिया रश्मियां केसरी रंग में घोल कर चित्र में ला सजाते हुये रक्तवर्णी गुलाबों से ले पांखुरी शतदली बूटियों में लगाते हुये उर्वशी के पगों से महावर लिए प्रीत की अल्पनायें सजी हैं प्रिये  मन से मन की मिटाते हुये दूरियाँ धड़कनें धड़कनों से मिलाने गले भर के भुजपाश में मोगरे की महक पगतली से चली हैं लिपटने गले संकुचित शब्द सीमाओं को तोड़कर दृष्टि से दृष्टि की जोड़ने साधना ध्येय दो एक ही सूत्र में जोड़ने पूर्ण करने अकल्पित सभी कामना स्वप्न की हर गज़ल के बनी काफ़िये प्रीत की अल्पनायें सजी हैं प्रिये  रातरानी रही मुस्कुरा बाँध कर मोगरे की कली से चिकुर की लटें बन रहीं जलतरंगों सी मादक धुनें पाटलों पर गिरी ओस की आहटें चाँदनी की कलम से लिखी चाँद ने झील के पत्र पर नव प्रणय की कथा शीश अपने झुका कर तॠ कह रहे पल यही एक ठहरा रहे सर्वदा सृष्टि सारी मुदित होंठ पर स्मित लिये प्रीत की अल्पनायें सजी हैं प्रिये  बादलों से टपकती हुई यह सुधा कह रही आओ पल मिल के हमतुम जियें दृष्टि से दृष्टि के मध्य बहती हुई प्रीत की यह सुरा आज छक कर पियें मिल रहे हैं धरा औ’ गगन जिस जगह आओ छू लें चलो हम वही देहरी दे रही है निमंत्रण सुमन पथ बिछा पर्क से सिक्त हो रात यह स्नेह की नैन अपने झुका कह रहे हैं दिये प्रीत की अल्पनायें सजी हैं प्रिये  आप क्‍या कहते हैं मैं कुछ लिख पाऊंगा इस गीत के लिये ।